runetrust/blame-folketinget-dk huggingface dataset:
Lea Wermelin (S), 2025-01-30:
Som det også bliver peget på i vurderingen fra Styrelsen for Patientsikkerhed, er der mulighed for de her rammedelegationer, som også i vid udstrækning bliver brugt allerede i dag, for at give den der fleksibilitet.
Det vil vi også høre ministeren sige, som jeg er meget enig i, nemlig at det er klart, at med sundhedsreformen skal vi også sørge for, i og med at hospitalet skal læne sig længere mod borgeren, at være klar til at kigge på nye snitflader og kigge på, hvordan vi løser opgaver tættere på borgerne.
Alt det kommer vi til at tale meget mere om.
Så dagsordenen er vigtig, men det gælder bare ikke lige det forslag, der er her.
Louise Brown (LA), 2025-01-30:
Og tak til fru Lea Wermelin for talen.
Med hensyn til Styrelsen for Patientsikkerhed ved jeg ikke, hvordan der er blevet spurgt ind til styrelsen i forhold til det her spørgsmål.
Jeg hører i hvert fald ikke styrelsen sige, at det er direkte patientskadeligt, hvis paramedicinerne får et forbeholdt virksomhedsområde.
Jeg hører egentlig mere, at de siger, at som det er nu, er det ikke nødvendigt, at de får det, i forhold til patientsikkerheden.
Så man kunne jo også vælge at sige, at nu giver vi dem det, hvis det ikke er til direkte skade for patienterne – og det hører jeg ikke at det er – og så lade det være det og så i stedet for fokusere på de ressourcer, vi har.
For vi mangler ressourcer i vores sundhedsvæsen.
Det taler vi hele tiden om, og det er også derfor, der er blevet lavet en god strukturændring her på området for nylig.
Men giver det ikke mening, at vi kigger på, hvordan vi bedre udnytter de ressourcer, vi har?
Mike Villa Fonseca (UFG), 2025-01-30:
Der er nemlig flere muligheder, man kan arbejde med.
Ordføreren nævner det lidt selv i forhold til en beretning.
Det er vi selvfølgelig åbne over for at kigge nærmere ind i.
Jeg kvitterer for en rigtig god tale, for det er rigtigt, hvad ordføreren siger.
Det tror jeg at vi alle sammen herinde i Folketinget er enige om.
De er supervigtige hver især.
Lige i forhold til det præhospitale er det jo, fordi de allerede i dag udfører en opgave, og nogle gange gør de det måske endda, uden at de reelt set må det.
Et godt eksempel er f.eks. avancerede paramedicinere i Region Sjælland.
Skal de så nedgraderes til lige pludselig at være paramedicinere, eller skal de stadig væk kunne bruge deres avancerede paramedicinerkompetencer og sådan noget?
Så vi skal have en større drøftelse.
Så i virkeligheden er det nok bare mere en anerkendelse over for ordføreren om at gå ind i en dialog i udvalget og prøve at ramme en beretning.
Så tak for en rigtig god tale.
Kirsten Normann Andersen (SF), 2025-01-30:
Jeg vil bare gerne igen understrege, at jeg synes, det er et rigtigt problem.
Derfor har jeg da også en ambition om, at vi på alle måder kan sikre både større fleksibilitet, bedre arbejdsmiljø og bedre arbejdsvilkår – og også mere fleksibilitet til gavn for patienterne, for det synes jeg at der er brug for.
Jeg synes ofte, at den måde, vi har tilrettelagt sundhedsvæsenet på, er stift og bureaukratisk.
Der er et behov for at se på, hvordan andre også kan bidrage positivt med at løfte opgaverne, så vi også kan aflaste lægerne og aflaste sygeplejerskerne, fysioterapeuterne og hinanden i al almindelighed.
Per Larsen (KF), 2025-01-30:
Tak for det, formand.
Vi har jo et rigtig godt sundhedsvæsen i Danmark, og tak for det.
Jeg føler mig i hvert fald tryg, hvis der skulle indtræde en sygdom eller man kom til skade.
Anderledes var det i 1800-tallet, hvor de første hospitaler opstod.
Det var jo dengang, hvor man sandsynligvis selv skulle bringe sig hen til hospitalet på en eller anden måde.
Eventuelt kunne man måske blive kørt med en hestevogn, kan jeg forestille mig.
Men der kom jo så en udvikling, hvor man i 1908 indførte automobilambulancer.
Den 15. maj 1903 indførte man nemlig kravet om kørekort, så det har man selvfølgelig skullet erhverve sig.
Yderligere kompetencer ud over det her med at fragte patienterne frem med den her automobilambulance har nok været begrænsede.
Så er der sket en enorm udvikling, og vi ved jo godt, at ambulancebehandlerne og paramedicinerne har enormt store kompetencer.
De har jo opnået en kompetence, som gør, at de ofte kan afslutte ting i ambulancen.
Det er jo kun ganske glimrende.
Men helt indledningsvis vil jeg sige, at formålet med det her beslutningsforslag er at få undersøgt, hvordan man kan tildele ambulancebehandlere og paramedicinere forbeholdte virksomhedsområder, således at disse faggrupper på egen hånd kan tage flere beslutninger og afslutte patientbehandling i den præhospitale indsats.
Ifølge den passus, som ministeren kom med, er det faktisk blevet undersøgt, kan jeg forstå.
Jeg forestiller mig måske ikke, at det bliver helt lagt ned, for der vil nok stadig væk være et ønske, men nu er det i hvert fald blevet undersøgt, og man må jo så tage til efterretning, at styrelsen har betænkeligheder ved at give en videre mulighed for, at de pågældende kan have et større ansvarsområde end det, de har p.t., og så fortsat stadig væk skal virke under delegation af en læge.
Det må jo så være sådan, det er, men jeg forestiller mig ikke, at ønsket forsvinder af den grund.
Tak for ordet.
Louise Brown (LA), 2025-01-30:
Tak for talen.
Så har jeg noget, jeg ved ordføreren og ordførerens parti også er optaget af, nemlig ulighed i vores sundhedsvæsen.
Når nogen netop giver rammedelegationer i én region og det er anderledes i en anden religion, opstår der jo netop den her ulighed.
Og når vi nu ved, at kompetencerne er der, vil det jo give mening, hvis man netop gjorde det ens for alle og sagde, at det her kan de, og det må de gerne gøre.
Det er også det, jeg hører ordføreren sige her.
Peder Hvelplund (EL), 2025-01-30:
Det synes jeg er et væsentligt argument.
Når jeg også synes, at der er brug for en grundig undersøgelse af det, er det klart, at det er med baggrund i den indstilling, der ligger fra Styrelsen for Patientsikkerhed, som jeg bestemt mener man skal tage alvorligt.
Men som jeg forstår den, er det jo heller ikke en decideret advarsel, i forhold til at der kan være konkrete risici i forbindelse med patientsikkerheden, men netop det, at når vi skal lave forbehold på virksomhedsområdet, skal det være noget, der helt konkret kan styrke patientsikkerheden.
Og der mener jeg, at vi godt kan have et bredere sigte på, hvad baggrunden er for, at vi tildeler et forbehold på virksomhedsområdet.
Med det er klart, at det ikke må gå ud over patientsikkerheden, og derfor synes jeg, at det kunne være fornuftigt at få undersøgt, hvad muligheden er for at gøre det, og under hvilke betingelser det i så fald skulle være.
Peter Kofod (DF), 2025-01-30:
Tak for det, og tak til forslagsstillerne for et meget sympatisk beslutningsforslag, der sigter efter at ville mange af de rigtige ting.
Jeg synes, at der er flere spørgsmål, der trænger sig på med det her beslutningsforslag, og et par ordførere før mig har været inde på det.
Handler det her i virkeligheden om det her konkrete område, eller er der måske tale om, at der er et bredere potentiale i sundhedsvæsenet for, at man kan se på, hvordan vi bringer kompetencer fra det dygtige fagpersonale, der er i vores sundhedsvæsen, i spil, måske på langt flere områder end på det her meget isolerede område, som forslaget her sigter efter.
Jeg er i øvrigt enig i både det, ministeren sagde, men også i det, som nærmest alle ordførere har sagt, om, at vi har nogle meget dygtige medarbejdere i den offentlige sektor, også på det her område.
Det er i udgangspunktet også rigtig fornuftigt, men jeg synes, at vi skal undersøge, om ikke der er mulighed for at se langt bredere på det, for der kunne godt være mange steder i vores sundhedsvæsen, hvor man gør det.
Det er den ene ting.
Den anden ting er, at det her jo også spiller ind i en dagsorden om, hvor meget vi vil centralisere beslutningsgangene i vores sundhedsvæsen.
Som det er nu, er der fem, men snart er der kun fire regioner, der har nogle forskellige tilgange til det her spørgsmål, og hvor der er noget regional selvbestemmelse.
Guderne skal vide, at jeg er en af dem, der har kritiseret det regionale demokrati rigtig meget, fordi jeg ikke mener, det er særlig velfungerende, men det skal dog respekteres, at vi har en tilgang til det her regionalt, og at der godt kunne være nogle forskelle i vores regioner, som gør, at det ikke bare lige er noget, som vi ud fra et enkelt beslutningsforslag skal bestemme.
Så det er vi nødt til at forholde os til, altså om vi ønsker, at det her er et spørgsmål, hvor vi centralt skal sætte nogle retningslinjer fra Christiansborg side, eller om det et område, hvor vi synes regionerne også i fremtiden har en rolle at spille i at lægge en eller anden form for snit, en eller anden form for serviceniveau.
Så det synes jeg man skal forholde sig til som det første.
Forslaget opfatter jeg som sagt ikke på nogen måde som negativt, og jeg er nok enig i det, fru Kirsten Normann Andersen foreslog, med, om ikke man skulle prøve at lande en beretning i Sundhedsudvalget og se, om ikke vi kunne lave noget, som mange kunne se sig selv i, og hvor vi kunne komme videre ad den her vej.
Så det vil være vores indstilling i første omgang.
Tak for ordet, formand.
Helene Brydensholt (ALT), 2025-01-30:
Tak, og jeg skal prøve at lade være med at henvende mig til guderne i min tale her.
I Alternativet ønsker vi et dansk sundhedsvæsen, hvor patientsikkerhed og hurtig, kvalificeret behandling altid er i fokus.
Vi mener, det er afgørende, at vores sundhedspersonale har de rette muligheder for at handle hurtigt og effektivt, især i situationer, hvor tid er en kritisk faktor for patientens helbred.
Derfor imødekommer vi intentionen bag det her beslutningsforslag, og vi deler forslagstillernes ønske om at finde kloge tiltag, der kan styrke ambulancereddernes og paramedicinernes rolle og sikre, at patienter modtager den bedst mulige behandling fra starten af mødet med sundhedsvæsenet.
Vi har dog endnu ikke lagt os fast på en endelig stilling til forslaget, men vi er åbne over for at medvirke til en beretning, der undersøger mulighederne for de potentielle fordele ved, at ambulancebehandlere og paramedicinere og eventuelt også flere faggrupper, får flere muligheder for at udføre og afslutte patientbehandling i den præhospitale indsats og andre steder i sundhedsvæsenet, hvad SF's ordfører og andre ordførere også har åbnet op for.
Mike Villa Fonseca (UFG), 2025-01-30:
Tak for det til formanden, og tak til Folketingets partier samt ikke mindst til sundhedsministeren for en rigtig god debat.
Vi må prøve at se – sådan som jeg fornemmer det lidt på de øvrige partier, som ikke støtter forslaget, men alligevel er positive over for det – om vi ikke kan arbejde lidt videre med det i udvalget.
Det er vi selvfølgelig meget åbne over for, så der måske kan landes en beretning.
For det er jo rigtigt nok, at der også er andre vigtige faggrupper i sundhedspersonalet og i vores sundhedssektor, men det her var lidt ment som et skridt på vejen i den rigtige retning.
Formålet var at sikre patienterne i højere grad og en mere effektiv behandling præhospitalt og at reducere det unødvendige pres på hospitalerne og mindske bureaukratiet i sundhedssektoren.
Vi kommer nok også til – enten fra forslagsstillernes side eller i udvalget – at spørge ministeren om en indsigt i forhold til udtalelsen fra Styrelsen for Patientsikkerhed, og så må vi jo prøve at arbejde videre med det i udvalget og se på, om vi ikke kan lande et rigtig godt sted.
Det synes vi selvfølgelig er positivt, og vi tager det positivt ned, for der er mange ting, vi skal have kigget på, også i form af den reform, der ligesom er landet fra ministeriet.
Der er mange spørgsmål, også i forhold til sammenlægningen af regioner.
Der er nogle avancerede paramedicinere, der ikke rigtig ved, om de skal det ene, eller om de skal det andet, når deres region skal lægges sammen til én stor region.
Så der er jo en del udestående spørgsmål, som vi selvfølgelig også godt kunne tænke os at få nogle svar på.
Tak for en rigtig god debat til Folketingets partier, og tak til ministeren.
Vi ser frem til behandlingen i Folketingets Sundhedsudvalg og det videre arbejde der.
Tak for det, formand.
Kirsten Normann Andersen (SF), 2025-01-30:
Min pointe er bare, at de har travlt i forvejen, men at der er et potentiale i, at de også kunne udføre andre opgaver og måske også ikke akutte opgaver, sådan at der var en større robusthed i styrken.
For det ville selvfølgelig kræve flere ansatte, hvis man både skulle lave ikke akutte opgaver og akutte opgaver, men det ville også betyde, at man kunne rykke sammen i bussen, når der var akutte opgaver, så man bedre kunne nå alt det, der skal gøres, når der opstår en krise.
Så det kunne have indflydelse på arbejdsmiljøet, men det kunne også have en positiv indvirkning på den samlede opgaveløsning generelt.
Der er flere muligheder, man kunne arbejde med.
Louise Brown (LA), 2025-01-30:
Jeg er meget enig.
Der er jo det her med, at vi har mangel på ressourcer, og at de, som ordføreren også er inde på, har travlt, og at spørgsmålet så er, om de så får ekstra opgaver med det her.
Men faktum er, at de allerede har nogle kompetencer, som de ikke får lov til at udnytte.
Min overbevisning er – og de ambulancereddere og paramedicinere, jeg har talt med, er af samme overbevisning – at hvis de fik lov til det, ville vi også kunne udnytte deres kompetencer og ressourcerne i det store hele bedre, fordi de netop ville få mulighed for at gøre nogle ting med det samme frem for at skulle henvende sig til en kontakt et eller andet sted eller måtte afvise at hjælpe.
Så jeg er enig i det, ordføreren siger.
Lad os kigge på det i et større billede – det synes jeg giver rigtig god mening.
Lea Wermelin (S), 2025-01-30:
For det første ved jeg ikke, om det eksempel, som ordføreren selv bragte op før, kan tjene som et eksempel på, at vi her står med en gruppe, altså paramedicinere og ambulancebehandlere, som ikke kan få lov til at løfte deres opgave.
Det vil jeg stille mig ret tvivlende over for.
For det andet vil jeg sige, at Styrelsen for Patientsikkerhed har sagt, at der ikke ligger et sundhedsfagligt grundlag for at tildele ambulancebehandlere og paramedicinere forbeholdte virksomhedsområder.
Der ligger der jo en vurdering af, at de nuværende muligheder for at delegere giver den nødvendige fleksibilitet og selvstændighed, og så er der heller ikke nogen patientsikkerhedsmæssige udfordringer i forhold til organiseringen.
Det synes jeg sådan set er et meget godt grundlag at stå på.
Det andet bliver jo sådan lidt den omvendte verden, hvor man skal gøre noget, som så ikke er skadeligt, men omvendt, hvis behovet ikke er der.
Det er derfor, jeg siger, at der jo er al mulig grund til, at vi med sundhedsreformen ser på, hvordan vi får bragt alle kompetencer i spil, hvordan vi nytænker, hvordan vi gør de her ting bedre.
Men lige præcis det her forslag, som er bragt i salen i dag, er vi så bare ikke enige i.
Louise Brown (LA), 2025-01-30:
Nej, det forstår jeg, men jeg forstår ikke hvorfor.
For jeg synes ikke, at forklaringen her giver mening.
Det blev lidt hr. Lars Løkke Rasmussen-agtigt med mere eller mindre eller den omvendte mere eller ikke mindre – at vi skal gøre noget, vi ikke skal gøre alligevel, og så skal vi gøre det.
Mener ordføreren, at det er rimeligt, at en patient kan kræve at blive kørt ind på hospitalet af ambulancen, samtidig med at de pårørende kører i en bil bagved, fordi patienten vil sidde i ambulancen?
I dag har paramedicinerne ikke mulighed for at afvise en patient – er det rimeligt?
Lea Wermelin (S), 2025-01-30:
Det gør vi ikke, fordi Styrelsen for Patientsikkerhed har sagt, at der ikke er noget sundhedsfagligt grundlag for at gøre det, og at der ikke er noget patientsikkerhedsmæssigt grundlag for at gøre det.
Der er den nødvendige fleksibilitet med de rammer og regler, der er i dag.
Vi kan sagtens bruge en masse tid, hinandens tid, på at debattere herinde, fred være med det, men vi har jo nogle folk ude i vores sundhedsvæsen, som skal bruge deres tid på det rigtige, så lad os løse nogle rigtige problemer.
Christian Friis Bach (V), 2025-01-30:
Tak for det.
Jeg repræsenterer Venstre, da vores sundhedsordfører, hr. Christoffer Aagaard Melson, desværre er forhindret.
I Venstre er vi enige i, at vi skal have de rigtige rammer for vores dygtige sundhedspersonale, så de kan give den nødvendige behandling af den rigtige kvalitet, så vi får mest mulig sundhed for pengene.
Jeg vil også gerne understrege min meget store respekt for de danske ambulancereddere og paramedicinere, og – og det er så en personlig kommentar fra mig og ikke fra hr. Christoffer Aagaard Melson – jeg har lige oplevet, hvordan dygtige ambulancereddere fra Region Sjælland hurtigt, effektivt og med succes fik genoplivet min mor efter et hjertestop i en ambulance.
Jeg vil også gerne understrege, at vi løbende skal undersøge, om det giver mening, at en del lægebehandlinger kun selvstændigt må udføres af faggrupper med et forbeholdt virksomhedsområde.
Vi ønsker at sikre en effektiv brug af alle faggrupper i vores sundhedsvæsen.
Det, der lægges frem i det her beslutningsforslag, er derfor ikke et fremmed spor at gå ad.
Vi skal bruge ressourcerne og kompetencerne så hensigtsmæssigt og fornuftigt som muligt Men i det her tilfælde er vi så ikke overbevist om, at det er et nødvendigt skridt at tage.
Vi har nemlig ikke set dokumentation for, at det kan gøre en positiv forskel for patientsikkerheden eller forbruget af ressourcer i sundhedsvæsenet.
Her læner vi os, ligesom både ministeren og ordføreren fra Socialdemokratiet, op ad vurderingen fra Styrelsen for Patientsikkerhed, som har gået det her igennem og grundigt taget stilling til det.
Deres vurdering er, at det ikke ud fra et patientsikkerhedsmæssigt hensyn er nødvendigt at tildele ambulancebehandlere og paramedicinere forbeholdte virksomhedsområder.
De mener også, at de nuværende regler om rammedelegation, hvor lægen jo kan bemyndige paramedicinere og ambulancereddere til selvstændigt at udføre lægeforbeholdte behandlinger, rummer tilstrækkelig fleksibilitet til, at arbejdet kan tilrettelægges effektivt og hensigtsmæssigt.
Så vil der være udgifter med forslaget.
Det vurderer styrelsen også, og hvis ikke vi kan se positive effekter for patientsikkerheden, kan man spørge, om vi skal anvende ressourcer på at gøre det.
Det kan vi ikke bakke op om, og derfor kan vi ikke støtte forslaget.
Mike Villa Fonseca (UFG), 2025-01-30:
Tak for det.
Det er nok mere en kommentar end et spørgsmål, nemlig en stor cadeau til ordføreren for at dele en personlig oplevelse med sin mor.
Jeg håber, at hun er i bedring og kommer i bedring.
Det kan være, at ordføreren lagde mærke til, om der eksempelvis stod avancerede paramedicinere; det gør man nok ikke i sådan en situation.
Men det er hvert fald
bare mere en kommentar end et spørgsmål – nu, når ordføreren er standin.
Og god bedring til ordførerens mor.
Christian Friis Bach (V), 2025-01-30:
Min mor har det godt, hun overlevede.
Og derfor vil jeg også udtrykke min store respekt for det arbejde, der bliver udført.
Jens Henrik Thulesen Dahl (DD), 2025-01-30:
Tak for det.
Formålet med det her beslutningsforslag er at undersøge, hvordan man kan tildele ambulancebehandlere og paramedicinere forbeholdte virksomhedsområder, således at disse faggrupper på egen hånd kan tage flere beslutninger og afslutte patientbehandling i den præhospitale indsats.
Det skal give patienterne hurtigere behandling, aflaste sygehusene og mindske bureaukratiet i sundhedsvæsenet.
For Danmarksdemokraterne er en central udfordring i sundhedsvæsenet, hvordan vi helt generelt sikrer, at vi så effektivt som muligt bringer alle faggruppers kompetencer i spil.
Og i den sammenhæng undrer det mig, at der er så stor modstand mod at give relevante faggrupper et forbeholdt virksomhedsområde, så de selv kan forestå nærmere definerede behandlinger.
I stedet peger man på, at det klares gennem delegeret lægeforbeholdt virksomhed.
Den samme modstand var der mod at give sygeplejerskerne et forbeholdt virksomhedsområde.
Det er, som om man tror, at hvis man får lov at stikke i patienterne, så gør man det også uhæmmet.
Det handler jo om autoriseret sundhedspersonale, som jo ligesom lægen indestår med deres autorisation for den behandling, som de foretager.
Det tror jeg ikke – ligesom jeg ikke tror, at ambulancebehandlere og paramedicinere vil misbruge et forbeholdt virksomhedsområde.
Og der må jo alt andet lige være en effektivisering og besparelse, ved at der ikke skal foretages en rammedelegation, som den ansvarlige læge jo også skal sikre sig bruges korrekt.
Det kan man så selvfølgelig være usikker på hvor meget sker i virkeligheden, men der må jo i hvert fald være nogle ressourcer, der ligger der.
Helt overordnet mener vi derfor, at vi bør tage en bredere diskussion af, hvordan alles kompetencer kan bruges bedst muligt.
Og vi kunne jo starte med at vedtage det her beslutningsforslag og dermed sætte gang i arbejdet med at give ambulancebehandlere og paramedicinere et forbeholdt virksomhedsområde.
Kirsten Normann Andersen (SF), 2025-01-30:
Tak til forslagsstillerne for at fremsætte et vigtigt forslag og også give anledning til en god drøftelse.
Jeg tilslutter mig andre ordførere, som har fremhævet de stærke kompetencer, som ambulancebehandlere og paramedicinere har, når de kommer ud i hjemmene til os.
Jeg har også mødt rigtig mange af dem og anerkender deres kæmpestore faglighed, når de er derude, og sådan er det jo med mange medarbejdere i sundhedssektoren.
Vi mangler faglært personale i sundhedssektoren, og det budskab deler vi jo konstant med hinanden her og alle andre vegne, og der hersker en generel enighed om, at vi skal bruge ressourcerne klogt.
Det var baggrunden for, at vi med sundhedsaftalen i 2022 nedsatte Robusthedskommissionen, som skulle komme med anbefalinger til, hvordan faggrupper i sundhedsvæsenet bedre kunne aflaste hinanden.
Jeg var dog, indrømmet, selv lidt skuffet over resultatet, som på lange stræk stadig væk var mere af det samme.
Det er ærgerligt, for alt for mange har alt for travlt, og jeg tror på, at der er potentiale til, at faggrupper indbyrdes kan aflaste hinanden til gavn for patienterne, men også til gavn for arbejdsmiljøet og fleksibilitet i sundhedsvæsenet.
Det gælder for en række faggrupper.
Derfor har jeg sådan set også sympati for det her forslag, som jeg også selv har hørt ambulancebehandlere nævne undervejs.
Men om det nu også er et forbeholdt virksomhedsområde, som entydigt er løsningen, er jeg lidt mere i tvivl om, i hvert fald når det isoleret set begrænser sig til en enkelt faggruppe som her.
Jeg kan tværtimod frygte, at samarbejdet mellem ambulancebehandlere og paramedicinere og andre faggrupper risikerer at blive mere stift og også mere bureaukratisk, og det ville være en skam.
Måske kunne jeg tilføje, at det faktisk også gælder for rigtig mange andre faggrupper: farmakonomer, social- og sundhedsassistenter, fodterapeuter og tandplejere.
Vi møder dem alle sammen i vores hverdag, når de henvender sig til os og fortæller, at de faktisk har mere at byde på og faktisk kunne bidrage mere til et samlet og mere fleksibelt sundhedsvæsen end det, som vi kender i dag.
Så jeg synes, at der er noget at arbejde med, og jeg anerkender de gode intentioner med det her forslag.
Men jeg vil virkelig foretrække en grundigere drøftelse af, hvordan vi generelt kan styrke det tværfaglige samarbejde i sundhedssektoren til gavn for de ansatte og til gavn for patienterne.
Det ville kræve en anderledes anerkendende tilgang, ikke mindst til erhvervsuddannelserne i sundhedssektoren.
Hvis forslagsstillerne er med på det, kunne en beretning være en mulighed.
Louise Brown (LA), 2025-01-30:
Og tak til fru Kirsten Normann Andersen for talen, som jeg i lange stræk er meget enig i.
Det sker jo en gang imellem, at Liberal Alliance og SF er enige om nogle ting.
Er ordføreren enig i, at ambulancereddere og paramedicinere skal have bedre mulighed for at udnytte deres faglighed og kunne træffe beslutninger på egen hånd?